שאלה: חשש מגזל ביד שניה: קניתי ביד שניה ראדיאטור. לאחר שקניתי אותו ראיתי שמחוק בטיפקס מדבקה של חיל תחזוקה שבא כתוב בן השאר אחריות על המוצר משנת 98 עד 2000 (ז"א שזה ישן) וכן את המק"ט שלו. האם אני צריך לחשוש שזה גזול או שיכול להיות שהצבא מכר את זה? ואם אני צריך לחשוש שזה גזול מה לעשות?
תשובה: התשובה בקצרה: מותר לך להשתמש ברדיאטור. ביאור התשובה: מעיקר הדין אם ישנה אפשרות לברר אצל המוכר מהיכן יש לו את הרדיאטור ולהבחין אם הוא דובר אמת, זהו הדבר הטוב ביותר. והסיבה היא שאם הרדיאטור באמת שייך לצבא ודאי שאסור לך להשתמש וליהנות ממנו, משום שכל עוד הבעלים לא התייאשו מהגנבה החפץ עדיין שלהם, וברכוש צבאי אין יאוש שהרי גוף כמו צבא אין מי שיכול להתייאש (הראיה לכך היא,שברור שאם משטרה צבאית תתפוס את זה אצלך הם ייקחו את זה),אף שהיה שינוי רשות (שהגנב מכר או נתן את החפץ לאדם אחר),שהכלל בידינו הוא שבגניבה צריך ייאוש בנוסף לשינוי רשות, כדי שהקונה יהפף להיות הבעלים על החפץ הגנוב. לעומת זאת, אם אי אפשר לברר מה מקור הרדיאטור לדעתי החפץ הוא ספק גניבה, משום שישנה אפשרות (קטנה) שהחברה המייצרת את החפץ מכרה מעודפי יצור לציבור הרחב. בספק גניבה מצינו מחלוקת בגמרא (ב"ק קי"ט.) בין רב לשמואל "איתמר: גזלן, מאימת מותר לקנות הימנו? רב אמר: עד שתהא רוב משלו, ושמואל אמר: אפילו מיעוט שלו." השולחן ערוך בהלכות גזילה (שס"ט ג') פסק כשמואל שאפילו אם לגזלן יש רק מיעוט ממון שאינו גזול מותר לקנות ממנו ו "אסור ליהנות מהגזלן ( שהוחזק ממונו שבא בגזילה) (טור ס"ה). ואם היה מיעוט שלו, אף על פי שרוב ממונו גזול, מותר ליהנות ממנו, עד שידע בודאי שדבר זה גזול בידו". מקשים האחרונים על השו"ע שישנה סתירה בדבריו ממקום אחר, שהרי בהלכות גניבה (שנ"ח) פסק השולחן ערוך כרב שאסור לקנות מהגנב דבר שרובו בחזקת גנוב, אפילו שזה רק ספק גניבה. על קושיה זאת נאמרו כמה תירוצים, ונראה שהדין במקרה שלנו תלוי בתירוצים אלו. הסמ"ע מישב "דיש לחלק, דברועים ואינך דלשם דהן בחזקת גנבים, ומסתמא כל מה שבידם הוא בחזקת גנוב כי כל מלאכתן בזה, אלא שיש מיעוט רועים שאינן גנבים כלל, ותלינן לזה שבא לקנות ממנו בהרוב, מהשאין כן כאן דמיירי בידוע בו שיש בידו של זה מיעוט ממון שאינו גזול". ביאור דבריו: בהלכות גניבה עוסק השו"ע בקניה מרועה צאן, רוב הרועים הינם גזלנים וכל מה שבידם הוא בחזקת גזל מפני שבמלאכתם מצוי הגזל, ואף שיש מיעוט רועי צאן שאינם גוזלים אנו משערים שקנה מרועה גזלן כי הולכים אחר הרוב, ולכן נחשב שהחפץ וודאי גנוב. מה שאין כן, אם קונה מאדם שיש לו בוודאות גם ממון שאינו גזול (אפילו מיעוט) הדבר ספק ומותר ליהנות ממה שקנית ממנו. לענייננו, יוצא לנו שלפי דברי הסמ"ע מותר לך להשתמש ברדיאטור כיוון שהוא רק ספק גזול כפי שביארתי. ואילו הט"ז הביא בשם הרב המגיד שבהלכות גניבה מדובר שהחפץ שרוצה לקנות חזקתו או רובו גנוב ולכן אסור לקנותו, מהשאין כן בהלכות גזילה מדובר באדם גזלן ולא מדובר כלל על החפץ, ולכן מותר לקנותו. מבאר הט"ז שבהלכות גזלה יש מיעוט מבורר שהוא לא גנוב, מה שאין כן בהלכות גניבה אין היתר ברור לפנינו, לפי שלא ידוע שיש לו ממון לא גנוב לכן הולכים אחר הרוב ואסור לקנות ממנו. לעניינו, לפי ביאור זה נראה שאסור לך להשתמש ברדיאטור מכיוון שכאן הדיון רק על הרדיאטור האם הוא שייך לצבא או לא, ורוב הרדיאטורים עם מדבקה ומספר קטלוג צבאי שייכים לצבא ולכן אין להשתמש. כל זה מן הדין, אלא שחכמים עשו תקנה לאדם שקנה מגזלן (רק אם קנה מגזלן שאינו מפורסם) שהנגזל צריך להשיב לו את הכסף ששילם לגזלן, ורק אז מחזיר לו הקונה את החפץ (והנגזל יתבע את הגזלן את הכסף ששילם לקונה). ו השו"ע (חו"מ שנ"ו ב') "הגונב ומכר ולא נתייאשו הבעלים, ואח"כ הוכר הגנב ובאו עדים שזה החפץ שמכר פלוני הוא גנבו בפנינו, חוזר החפץ לבעלים והבעלים נותנים ללוקח דמים שנתן לגנב, מפני תקנת השוק, והבעלים חוזרים ועושים דין עם הגנב. ואם גנב מפורסם הוא, לא עשו בו תקנת השוק, (טור ס"ד בשם רי"ף ורמב"ם) ואין הבעלים נותנים ללוקח כלום, אלא חוזר הלוקח ועושה דין עם הגנב ומוציא ממנו דמים שנתן לו" לכן כיוון שהצבא לא ישלם לך את הדמים ששילמת, ועוד שיש כאן ספק אם זה גזול מותר לך להשתמש ברדיאטור. הרב אברהם זרביב